title: Lexico de l'occitán
text: O lexico de l'occitán ye en a suya mes gran part latín, d'orichen patrimonial, d'orichen culto (cultismos y semicultismos), u orichinau en as luengas romanicas d'arredol, que tamién han preso occitanismos, sobre tot en a Baixa Edat Meya.
  
  Se troba palabras d'o substrato, que en una zona tan ampla incluye a part d'os lochicos celtismos, tamién palabras d'orichen griego antigo en Provenza, y basco-aquitano en Gascunya.
  
  O superstrato chermanico se puede dividir en components d'orichen gotico y d'orichen francico, muito mes importants.
  
  Dende as peninsulas iberica y italiana han plegau palabras propias d'as luengas romances que se i parlan y tamién arabismos.
  
  Lexico preceltico 
  
  En as tierras d'o dominio lingüistico de l'occitán se charraba encara en tiempos d'a conquiesta romana una luenga preindoeuropea, l'aquitano, relacionada u precursora d'o basco actual. Entre as palabras d'orichen basco-aquitano tenemos esquer.
  
  O luengache d'os ligurs historicos presenta problemas de clasificación por a escaseza y a dispersión d'as fuents. O filologo Joan Coromines i Vigneaux creyó o termin "sorotaptico" pa clamar a los elementos indoeuropeus preceltas d'esta zona y d'a Peninsula Iberica. Ya en tiempos d'a colonización griega se yera producindo una celtización d'estas poblacions, existindo a denominación de "celtoligur". Son pocas as palabras como balma/bauma que se puedan interpretar como d'orichen ligur antigo. A palabra balma/bauma ye un cheosinonimo d'a forma gascona espeluga, que tiene formas relacionadas en aragonés ("espluga"/"espluca"). Muitas vegadas o criterio d'identificación no ye que de coincidencia cheografica.
  
  Celtismos 
  
  En tiempos d'a colonización griega focea ya se documenta a presencia de diferents pueblos celtas en as tierras d'o dominio lingüistico occitán, como por eixemplo os volcos. En tiempos d'a conquiesta romana bi ha información d'uns atros pueblos celtas mas.
  
  Os celtismos de l'occitán se troban en diferents campos lexicos como:
  Descripción d'o terreno: comba.
  Fitonimia y formacions vechetals: landa.
  Zoonimia: alausa.
  Partz d'o cuerpo: garra.
  Ropa: camisa.
  Agricultura: arpent.
  Transporte: carro.
  Politica y sociedat: ambaissada.
  
  Helenismos 
  
  L'occitán presenta os helenismos comuns a todas as luengas romances, y amás uns helenismos d'ixas envueltas d'a colonización focea de Provenza (sieglo VI aC) y encara d'os vinients siet u ueito sieglos. Como esta comunidat helenofona ye anterior a la romanización lingüistica y a la evolución dende o latín a l'occitán estos helenismos pueden estar consideraus como part d'un substrato, a diferiencia d'os helenismos comuns a las luengas romances occidentals, que son sobre tot un superstrato.
  
  Entre os helenismos de l'occitán destacan palabras relacionadas con a navegación (caliòrna, ancona, tarron y gansa), a meteorolochía (bonda, bronta, esbrontar, lamp, calar, tuba, empurar) y l'arquitectura (andron, androna, dòma, ambra).
  
  Chermanismos
  
  Goticismos 
  
  S'interpreta que son d'orichen gotico palabras como arpa, bramar y brega. En bell caso se deduce un orichen gotico por coincidir la presencia en occitán, en iberorromanz y en Italia.
  
  Superstrato francico 
  
  Las palabras de lo superstrato francico pueden estar comuns con l'aragonés (anca, cropa, dançar, galopar), pero sobre tot con lo catalán y lo francés.
  
  En bell caso las palabras franconas han plegau a traviés de lo francés (onta).
  
  Neerlandismos 
  
  Bi ha pocos neerlandismos comuns con lo francés: brica, briquet, garlopa, relucar, ribot, rigola.
  
  Tudesquismos 
  
  Son d'orichen alemán palabras como acordeon, brida y fifre/pifre.
  
  Anglicismos
  
  Arabismos 
  
  En occitán medieval bi heba arabismos ya desapareixius como avenuz ("ebano") y eisac ("almosna"). En occitán actual encara se'n documenta una decena.
  
  En a cuenca de Roine se troba una compleganza d'influencias italicas y hispanicas. Os arabismos pueden haber-ie plegau dende os dos orichens. O doblet aubergdzina-merinjana pa dicir "alberchena" en ye un buen indicador. A presencia de l'articlo al arabe aglutinau podría estar un criterio indicador de procedencia iberorromanica u italiana. Bi ha dobletz como carchòfa / alcachòfa, quitran / alquitran y coton / alcoton.
  
  A fonetica de bell arabismo amuestra una transmisión dende o catalán (eissarop, eisac).
  
  Italianismos 
  
  Las luengas d'Italia han transmeso a l'occitán helenismos antigos, (calota, engrestara, gorbier, mastra), helenismos bizantins (chorma), y arabismos.
  
  Bell italianismo ye d'orichen ligur (carena, libanum, nauchier, aman), sobre tot los ligaus a lo comercio maritimo y l'actividat nautica. Son palabras que se remontan a los tiempos de la supremacía comercial de la Republica de Chenova en la Mediterrania occidental.
  
  Galicismos 
  
  Lo francés ye la luenga que mes ha influiu en l'occitán, por la presión que exerce en un proceso de substitución lingüistica. A traviés de lo francés i han plegau palabras de totz los orichens (neerlandés, alemán, anglés, ecetra).
  
  Las primeras palabras orichinarias de las luengas d'Oil que entroron en l'occitán estioron palais, vergier, serjan, joia y tenir.
  
  Los elementos franceses encomenzoron a estar importants en occitán en lo sieglo XVII, a traviés de l'administración y lo ensinyamiento. Lo proceso continó en los sieglos XVIII, XIX y XX y ha afectau sobre tot en formas de respecto, substitución de cultismos occitans pa termins abstractos y tecnicismos ligaus a las administracions y institucions.
  
  Cultimos y semicultismos
  
  Referencias
  
  Bibliografía 
   Bernard Pottier: Los elementos gascones y languedocianos en el aragonés medieval (traducción de Pilar García Mouton), pp. 235–244. Archivo de Filología Aragonesa, 46-47 (1991).
   Francho Nagore Laín: Los occitanismos en aragonés, Alazet: Revista de Filología, Nº 6, 1994 , pp. 119–174.
   Fernández González, J.R.: Gramática histórica provenzal. Universidat d'Oviedo, 1985.
   Pierre Bec: La langue occitane. Colection Que sais-je?. Presses universitaires de France, 1973.
   Alberto Vàrvaro: Quatorzième Congrès international de linguistique et de philologie romanes. John Benjamins Publishing, 1976.
   Michel Piquemal, Nathalie Louveau: Les mots des Occitans. Édicions du Cabardès, 2013.
   Jacqueline Picoche y Jean-Claude Rolland: Dictionnaire étymologique du français. Dictionnaires Le Robert, 2009. ISBN 2849024244, 9782849024249.